12. ฐานะการเงินและผลการดำเนินงาน

(1) งบการเงิน

(ก) สรุปรายงานการสอบบัญชี

ปี 2550 - 2552 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต
เลขทะเบียน 3315 แห่ง บริษัท สำนักงาน เอินส์ท แอนด์ ยัง จำกัด รายงานการสอบบัญชีประจำปี
2550 - 2552 พอสรุปได้ว่า

" ข้าพเจ้าได้ตรวจสอบงบดุล ณ วันที่ 31 ธันวาคม 2552, 2551 และ 2550งบกำไรขาดทุน
งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกันของแต่ละปี
ของบริษัท วโรปกรณ์ จำกัด (มหาชน) แล้วเห็นว่างบการเงินข้างต้นแสดงฐานะการเงิน
ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

ปี 2552 เป็นปีที่ท้าทายการบริหารงานในทุกภูมิภาคของโลก
โดยในภาคประชาคมโลกที่ยังต้องเผชิญกับภาวะถดถอยทางเศรษฐกิจอย่างต่อเนื่องโดยที่ยังไม่ปรากฏสัญญาณของการฟื้นตัวที่ชัดเจน
สำหรับประเทศไทยยังอยู่ในสภาพที่อ่อนแอเกินกว่าที่จะเดินหน้าได้อย่างที่ควรจะเป็น
โดยมีข้อจำกัดในหลายภาคส่วน อาทิเช่น
ภาคเศรษฐกิจที่ยังผูกพันกับการส่งออกไปยังประเทศคู่ค้าหลักที่มีปัญหาในภาคเศรษฐกิจและภาคการเงินอย่างรุนแรง
ภาคการเมืองที่ขาดเสถียรภาพและยังคงมีความแตกแยกของประชาชนโดยที่ยังไม่เห็นแนวโน้มของการยุติลงด้วยความสงบ
ซึ่งส่งผลให้ภาครวมของเศรษฐกิจในปีนี้แม้จะมีสัญญาณของการฟื้นตัวแต่ยังคงเปราะบาง

สำหรับภาคอุตสาหกรรมผลิตและจำหน่ายอลูมิเนียมนั้นได้รับผลกระทบจากปัจจัยเสี่ยงด้านปริมาณความต้องการที่ยังผันผวนและยากต่อการประมาณการณ์
และด้านราคาของวัตถุดิบที่มีการปรับสูงขึ้นในช่วงครึ่งหลังของปีนี้
ทำให้บริษัทฯต้องบริหารงานด้วยความระมัดระวังเป็นอย่างยิ่ง อย่างไรก็ตาม
ด้วยนโยบายการบริหารงานที่รอบครอบ
ส่งผลให้บริษัทฯมีผลประกอบการสุทธิที่ดีขึ้นจากปีที่ผ่านมาเล็กน้อย ดังนี้

ในปี 2552 บริษัทได้รับผลกระทบอย่างมากจากภาวะเศรษฐกิจที่ถดถอยอย่างต่อเนื่อง
โดยเมื่อเปรียบเทียบกับปีก่อนหน้านี้ บริษัทฯมีรายได้จากการขายและต้นทุนขายลดลงมาอยู่ที่
1,442.99 และ 1,366.08 ล้านบาท ตามลำดับ หรือลดลงร้อยละ 24.15 และ 21.64
ตามลำดับ ในขณะที่ค่าใช้จ่ายในการขายและการบริหารเพิ่มขึ้นเป็น 58.8 ล้านบาท
หรือเพิ่มขึ้นร้อยละ 8.8 บริษัทฯ มีความสามารถในการทำกำไรจากธุรกิจหลักลดลง กล่าวคือ
ต้นทุนขายต่อรายได้จากการขายอยู่ที่ร้อยละ 94.6 ซึ่งเพิ่มขึ้นจากร้อยละ 91.6 กำไรขั้นต้น
ค่าใช้จ่ายทางการเงิน ลดลงจาก 39.57 ล้านบาท เป็น 23.42 ล้านบาท
เนื่องจากเงินกู้ยืมที่ลดลงในขณะที่อัตราดอกเบี้ยลดลงเช่นกัน นอกจากนี้
บริษัทได้โอนกลับค่าเผื่อการลดลงของมูลค่าสินค้าคงเหลือจำนวน 54.77 ล้านบาท
เนื่องจากราคาวัตถุดิบหลักในการผลิต คือ Aluminium Ingot
ซึ่งเป็นปัจจัยที่ส่งผลกระทบต่อผลการดำเนินงานของบริษัทอย่างมีนัยสำคัญ
ได้มีการปรับดีขึ้นจากปีที่ผ่านมา ส่งผลให้บริษัทฯมีกำไรสุทธิเพิ่มขึ้นเป็น 61.97 ล้านบาท
หรือกำไรสุทธิต่อหุ้นอยู่ที่ 0.68 บาท เพิ่มขึ้นจาก 0.03 บาท

ณ สิ้นปี 2552 บริษัทมีสินทรัพย์รวมอยู่ที่ 2,084.08 ล้านบาท หรือเพิ่มขึ้น 40.16 ล้านบาทจาก ณ
สิ้นปีก่อนหน้านี้ ซึ่งเป็นผลมาจากสินค้าคงเหลือ และเงินมัดจำค่าซื้อเครื่องจักรที่เพิ่มขึ้นมาอยู่ที่
468.78 และ 21.56 ล้านบาท ตามลำดับ ในขณะที่ที่ดิน อาคารและอุปกรณ์ ลดลงมาอยู่ที่
1,172.02 ล้านบาท ทั้งนี้ บริษัทมีสัดส่วนสินทรัพย์หมุนเวียนและสินทรัพย์ไม่หมุนเวียนสูงขึ้นอยู่ที่ 43
ต่อ 57 เนื่องจากมีการสำรองปริมาณวัตถุดิบเพิ่มขึ้น

ในด้านของหนี้สินนั้น หนี้สินหมุนเวียนเพิ่มขึ้น 33.28 ล้านบาท มาอยู่ที่ 769.67 ล้านบาท
เป็นผลมาจากการเจ้าหนี้การค้า และเงินกู้ยืมเงินระยะสั้นที่เพิ่มขึ้นจาก 66.51 และ 99.15 เป็น
111.01 และ 112.42 ล้านบาท ตามลำดับ ในขณะที่หนี้สินไม่หมุนเวียนได้ลดลงจากการชำระหนี้
โดยบริษัทได้ชำระคืนเงินกู้ระยะยาวจำนวน 83.6 ล้านบาท และกู้เพิ่มเติม 65 ล้านบาท
ทำให้มียอดหนี้ค้างชำระลดลงอยู่ที่ 141.40 ล้านบาท
และชำระคืนหนี้สินตามสัญญาเช่าทางการเงินจำนวน 28.69ล้านบาท ทำให้ยอดหนี้คงค้างชำระอยู่ที่
57.75 ล้านบาท สำหรับส่วนของผู้ถือหุ้นนั้น กำไรสะสมที่ยังไม่ได้จัดสรรเพิ่มขึ้น 61.97 ล้านบาท
เนื่องจากผลกำไรจากการดำเนินงานของปีนี้ ในขณะที่ ทุนออกจำหน่ายและชำระเต็มมูลค่าแล้ว
ส่วนเกินมูลค่าหุ้นและกำไรสะสมสำรองตามกฎหมายไม่เปลี่ยนแปลง

อัตราส่วนทางการเงินแสดงสภาพคล่องที่เพิ่มขึ้น โดยอัตราส่วนหมุนเวียนเพิ่มขึ้นมาอยู่ที่ 1.16
และแสดงความสามารถในการทำกำไร ประสิทธิภาพในการดำเนินงาน
และความเสี่ยงทางการเงนที่ดีขึ้นอย่างมีนัยสำคัญ โดยอัตรากำไรสุทธิ ผลตอบแทนต่อส่วนของผู้ถือหุ้น
และผลตอบแทนต่อสินทรัพย์ เพิ่มขึ้นมาอยู่ที่ร้อยละ 4.26, 5.16 และ 3.0 ตามลำดับ
อัตราส่วนหนี้สินต่อทุนลดลงอยู่ที่ 0.69 จึงทำให้มูลค่าหุ้นตามบัญชีเพิ่มขึ้นอยู่ที่ 13.6 บาทต่อหุ้น

ภายใต้ภาวะการณ์ที่แวดล้อมไปด้วยปัจจัยเสี่ยงนานัปการในทุกภูมิภาคของโลก
และทุกภาคส่วนของประเทศไทย บริษัทฯ
มุ่งมั่นที่จะเปลี่ยนแปลงเพื่อให้พร้อมในการแข่งขันในตลาดโลก
ด้วยการพัฒนาผลิตภัณฑ์ใหม่ที่ตอบสนองความต้องการของลูกค้าได้มากขึ้น
ด้วยการลงทุนในเครื่องจักรที่มีเทคโนโลยีที่ทันสมัย ด้วยระบบข้อมูลสารสนเทศที่สมบูรณ์
ด้วยบุคลากรที่มีประสบการณ์ และด้วยการสนับสนุนที่ดียิ่งจากลูกค้า ผู้จำหน่ายเครื่องจักร-วัตถุดิบ
สถาบันการเงิน หน่วยงานราชการ พนักงาน และผู้ถือหุ้น
บริษัทฯเชื่อมั่นว่าจะสามารถผ่านพ้นบททดสอบที่ยากนี้ไปได้ด้วยดีและเติบโตอย่างยั่งยืนต่อไป

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายณรงค์ พันตาวงษ์
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2552 รวมเป็นเงิน 770,000 บาท

    2.  ค่าบริการอื่น (non-audit fee) - ไม่มี -